text: [{"text_idx": "#000003", "text": "Qur\u2019aanni nuti guyyuu qaraanu kun, kitaaba amantii kan Masjiida qofa keessatti qara\u2019anii achitti dhiisanii biraa bahan qofa osoo hin taane, qajeelfama addunyaa cufaati. Sochiin teenya hundi tan Qur\u2019aana bu\u2019uurfatte tahuu qabdi. Qur\u2019aanni Kitaaba Muslimootaaf qofa buufamee miti. Qur\u2019aanni ilma namaa dachii irra jiru hundaaf buufame. Kanaaf Qur\u2019aanni bakka heddutti, Yaa Ayyu Hannaas (Yaa Ilmaan Namaa), Yaa Ayyu Hallaziina Aamanuu (Yaa warra Rabbitti Amantan, Yaa Ayyu Hallaziina Kafaruu (Yaa warra Rabbitti Kafartan) jechaa dubbata. Rabbiin guddaan Qur\u2019aana keessatti, Muslima qofa osoo hin taane, ilma namaa cufatti dubbachutti jira jechuudha. Nuti Muslimoonni, Rabbiin karaa qajeellumaa nuuf laaffisee, Ajaja Rabbii guddaa hunda fudhannee, haga humna teenyaa jala deemutti jirra. Warroonni Rabbitti kafaran ammoo, Qur\u2019aana kana dhugomsuu didanii jallina filatanis, warri haqa arginaan dhugoomses hedduudha. Barruu tana keessatti, namoota Rabbitti hin amanin kan Qur\u2019aana kana dhugoomsan keessaa, waan namni tokko dubbate gabaabsinee isinii dhiheessina."}, {"text_idx": "#000004", "text": "Namni kun Gaarii Miiler jedhama. Waahee Mu\u2019jizaa Qur\u2019aanaa ilaalchisee barreeffama tokko qopheesse. Barreeffamaa isaa yoo jalqabu, \u2018Qur\u2019aana kana Kitaaba ajaa\u2019ibaa jedhanii kan waaman muslimoota qofaa miti. Warri Muslima hin ta\u2019inis, warri kitaaba kana qoratanii argan, kitaaba Ajaa\u2019ibaa jedhanii waaman. Hardhas warroonni Islaamumaa irraa jibbaa guddaa qaban, Qur\u2019aana Kanaan dinqisiifamuun isaanii hin oolle\u2019 jedhe. Gaarii barruu isaa hin xumurre, Itti aansuunis, namoonni Muslima hin ta\u2019inii fi kanneen waa\u2019ee Qur\u2019aanaa hubannoo takkallee hin qabne, yaadni isaanii maal akka ta\u2019e akkanatti ibse."}, {"text_idx": "#000005", "text": "\u2018Namoonni Muslima hin ta\u2019in, Qur\u2019aana dubbisanii waan isa keessa jiru osoo hin argin, Kitaaba kana irraa waan faaydaa qabu takkallee hin argannu jedhanii amanan. Kitaabni kun jaarraa 14 dura kan barreeffame waan ta\u2019eef, seenaa jaarraa 14 dura dabre qofa waan seeneessu sehan. Akkasumas kitaabichi kan argame gammoojjii goggogaa Arabiyaa keessaa ta\u2019uu isaatiifis, seena kana dubbisuun faaydaa nuuf hin qabu jedhanii amanan. Walumaa galatti wanti sammuu isaanii keessa jiru, kitaabni kun kitaaba seenaa durii haasawu yaada jedhuudha."}, {"text_idx": "#000006", "text": "Namni tokko jiraataa biyya Kaanaadaa Magaalaa Torontooti. Dalagaan isaatis tajaajila Geejjiba Doonii kennuudha. Guyyaa tokko namni Muslimaa Qur\u2019aana Afaan ingiliffaatiin hiikame itti kennee dubbisi jedheen. Namichi waa\u2019ee Islaamummaa waan heddus hin beeku. Haa ta\u2019u malee fedhii Qur\u2019aana dubbisuudhaa ni qaba ture. Qur\u2019aana dubbisee eega xumuree booda, namicha Qur\u2019aana kenneefitti dhaqee, Muhammad nama dooniin olii gad deddeemuu? Jedhee gaafate. Namichi Muslimaa sunis lakki\u201d\u00a6 Muhammad (SAW) nama gammoojjii goggogaa keessa jiraataa ture jedhee deebiseef. Namichi hin amanin kun deebiin argate heddu ajaa\u2019iba itti ta\u2019e. Sababni isaatis, Akkaataan Qur\u2019aanni Waa\u2019ee Danbalii galaana irraa waggaa 1400 itti ibse ajaa\u2019iba itti tahe. Namni waa\u2019ee Dambalii galaana irraa haala Kanaan ibsuu danda\u2019u, nama addaa akka ta\u2019uu qabu amane. Osoo heddus hin turin Shahaada qabatee islaamummatti seene\u2019 jedhe."}, {"text_idx": "#000007", "text": "Gaarii Miilar ajaa\u2019iba Qur\u2019aana irraa dubbatu Kanaan qofa hin gabaabsine. Waa\u2019ee Atamii, Waa\u2019ee fayyaa, fi kanneen birootis ibsee jira. Dhumarratti qabxii takka ajaa\u2019iba namichi kun tafakkure ilaalla."}, {"text_idx": "#000008", "text": "\u2018Qur\u2019aanni Warroota Muslima hin ta\u2019in, guyyaa jalqabaa irraa kaasee isaan qormaataa ture. Namoonni Muslima hin ta\u2019in qur\u2019aana keessa dogoggora barbaadanii akka baasan isaan affeeree jira. Yoo dogoggora argattanis qabadhaa natti koottaa jedhee jira. Kun abbichi qur\u2019aana kana buuse hagam takka wanti inni buuse sun waan sirrii akka ta\u2019e akeeka. Namni kitaaba barreessu hedduun isaa, dogoggora uumame yoo argitan karaa Kanaan na beekisaa jedhaa gaafata. Qur\u2019aanni garuu Kitaabni kun shakkiin takkallee keessa hin jiru jedhee jalqaba. Kun Waan ajaa\u2019ibaati. Qur\u2019aanni seenaa tokko eega seenesseen booda, ykn ammoo qabxii takkarraa eega haasayeen booda, Waan kanarraa yoo shakkii qabaattan, namoota beekumsa ni qaban jettanii amantan gaafadhaa, jedhee ajaja. Qur\u2019aanni Waa\u2019ee Geography, Botany, biology fi wantoota biraa eega shakkii takkaan maletti haasayeen booda, odeeyfannoo dabalataa yoo barbaaddan, yookaan ammoo wanta isinitti himaa jirru kana yoo shakkitan dhaqaatii warra beekumsa qaban gaafadhaa jedhee ofitti amanamummaan dubbata. Akkanatti soda takka malee dubbatuun waan nama dhuunfaa tokkorraa dhufuu miti. Humna addaa fi jabaa ta\u2019uu qaba. Qaama waan dachii kanarra jiruutii fi sammuu keenyaa ol ta\u2019erraa ta\u2019uu qaba. Kanaafuu nama xiinxallee laaleef, Qur\u2019aanni kun kitaaba ajaa\u2019ibaati\u2019 jedhe."}, {"text_idx": "#000014", "text": "Nuuralhudaan Miidiyaa Tajaajila hawaasa Muslimaatiif dhaabbate. wanti irratti xiyyeeffatee dalagu diin Islaamaa barsiisuudha. miidiyaa kanarraan Ulamaa\u2019ileen Islaamaa gurguddoon heddu diin barsiisutti jiru. keessumattuu karaa saatalaayitiitiin tajaajilli hawaasa biyya keessa jiru dhaqqabu qooda guddaa qaba. Websaayitiin kunis namoota biyya alaa jiran tajaajiluuf qophaaye. namoonni Nuuralhudaa qunnamuu barbaaddan irratti nuuf barreessaa."}]